**Úvodné slovo 129. riadneho zhromaždenia a celkove 280. podujatia dr. Petra Kasalovského, zakladajúceho člena a predstaviteľa združenia Informal Economic Forum Economic Club, založeného v roku 1993 a Medzinárodného mierového výboru, založeného v roku 2015**

**Dámy a páni,** dobrý večer, vysoko ctený prof. Klaus Schwab, hostia z desiatich štátov štyroch kontinentov,

**dámy a páni,** reprezentanti  a hostia nášho 29-ročného združenia a jeho Medzinárodného mierového výboru,

Dnes môžem opäť hovoriť o šťastnom dni. Tisícdvesto kilometrov od Bratislavy je pripojená jedna z najvzácnejších osobností minulého a tohto 21. storočia prof. Klaus Schwab, zakladateľ a prezident World Economic Forum.

Je to hlavný hosť dnešného 129. zhromaždenia a celkove 280. podujatia formou videokonferencie od 1993. roka. Spolu so slovinským prezidentom Milanom Kučanom sa stal v 1994. roku prvým zahraničným laureátom Zlatého biatca.

Vzdali sme mu najvyššiu ľudskú poctu, obrazne povedané, za vytvorenie funkčnej medicíny na civilizačné problémy. Dodnes je jediným celosvetovým diskusným a koncepčným miestom, z ktorého vidieť budúcnosť. V našom klube prevláda väčšinový názor, že revolúcie sa síce môžu presadiť násilím, ale udržať sa dajú iba dialógom. To isté platí aj pre udržanie mieru vo svete a Davos vytvoril priestor pre takýto mierový dialóg.

Tešíme sa, že pán profesor má v pamäti Slovensko. Náš Medzinárodný mierový výbor prijal návrh, aby sa stal laureátom sedemnástym „Mierovej ceny zo Slovenska 2015“ za rok 2020  za jeho neúnavnú prácu pre mier a novú kvalitu života.

Bol podnet, aby sme si vypočuli práve od neho, čo je pre našu civilizáciu po „pekle“ z Covid-19 potrebné už dnes, v blízkom aj vzdialenejšom čase. Budeme v priamom kontakte s autorom kníh, ktoré „provokujú svet a jeho lídrov“.

Covid-19 Veľký reset a Štvrtá priemyslová revolúcia, to sú vskutku  knihy, v ktorých autor – autori predbiehajú súčasnosť o niekoľko konských dĺžok. Avšak, aj tak ešte stále jestvuje priestor na „optimalizáciu“ cesty do budúcnosti.

Ak som v úvode povedal, že mám opäť šťastný deň, tak je to aj preto, že v tomto virtuálnom priestore sa schádzajú ľudia s úctou k umným predkom, súčasníkom a tí, ktorí svojím rozumom a činmi vyznačujú, ako docieliť plnší život.

V minulých dňoch sme si so záujmom vypočuli komunikáciu prof. Schwaba s čínskym prezidentom Si Ťin pchingom a ruským prezidentom Vladimirom V. Putinom, ale aj  myšlienky iných osobností z virtuálneho Davosu.

**Dámy a páni,**

pripomínam si práve dnes, že koncom 2014. roka sme požiadali prezidenta SR a následne aj predsedu vlády SR, aby dali podnet pápežovi Františkovi na zvolanie celosvetovej konferencie o bezpečnosti a o mieri. O podporu takejto iniciatívy sme požiadali svetových lídrov.Stalo sa tak prostredníctvom veľvyslancov Číny, Francúzska, Ruska, Veľkej Británie a Spojených štátov. Vtedy a taktiež o päť rokov neskôr sme pochopili, že sme predbehli dobu. Smutným faktom je, že Svet sa odvtedy vôbec nezlepšil, ale práve naopak.

**Slovenskí lídri boli nemí a hluchí a preukázali, že im chýba výchova a kultúra. Ako čakať podporu spoza hraníc, keď doma máte takých lídrov, či vodcov ?! Nuž, situácia mala reprízu pred necelým rokom. Nič na tom nemení fakt, že je dosť štátov, v ktorých to bolo a je ako u nás.**

Inou pravdou je, že mnohí lídri majú takú obyčaj hovoriť svojmu blízkemu okoliu a vytrubovať do sveta, ako sú úspešní, ako všetko je lepšie, ako do úmoru pracujú pre mier a pokrok, pre šťastný zajtrajšok. Súčasnosť potvrdzuje, že sú buď  klamári, alebo hazardéri.

Pandémia  v dôsledku Covid-19 ukázala, že napríklad Európska únia a jej orgány majú skutočne veľký problém. A to najmä  nepochopením situácie, s neadekvátnymi reakciami a s nedocenením komunikácie s občanmi, ktorí žijú v Európskej únii.

Obdobne sa tak stalo viackrát v tomto 21. storočí, ale naďalej sa funkcionári EÚ správajú tak, akoby boli múdrejší ako božské, či mimozemské stvorenia, alebo aspoň neomylnejší ako pápež, akoby nemali zodpovednosť voči občanom.

Tak sa deje, že v celom rade štátov nášho sveta sa vyrojili autokrati, Slovensko nevynímajúc, ktorí svojím myslením, ale aj konaním akoby deštruovali dielo takých osobností ako Schuman, Mitterand, Kohl, Adenauer, de Gaulle, J. F. K. a ďaľších.

Preto je tu dnes kopec informácií, či hoaxov typu, citujem :

***„Dnešné prednovoročné spoločné zasadnutie všetkých troch skupín ................. komisie je príležitosťou zamyslieť sa nad cestou, ktorou sme  prešli od roku 1973. Najmä v čase, keď vďaka nesmiernemu úsiliu našich ľudí, rozmiestnených na všetkých dôležitých postoch po celom svete , stojíme pred konečným cieľom, ktorým je dobudovanie celosvetovej vlády pod našou kontrolou !“***

Boli a sú aj horšie zaručene pravdivé informácie, ktoré vlastne „porodili“ trebárs ľudia z Európskej komisie. Koncom minulého roka sa mali izolovať v EÚ dôchodcovia-nostalgici, ktorí spomínajú na minulé časy, aby sa mohli vytvoriť „Spojené štáty európske.“

**Nikto zo zodpovedných sa nevyjadruje, nevie sa ospravedlniť, ak sa pomýlil, preriekol, alebo tlmočil výlučne svoj názor. A medzi ľudí sa vkradol strach o to, čo považujú za nemenné : štát, národ – vlasť, bezpečnosť a mier, ľudské práva ...**

Je tu celý rad takto vyrobených fám. Napríklad o príprave revízie Postupimskej dohody, o príprave zneplatnenia tzv. Benešových dekrétov,  o  náhrade škôd Nemecku zo strany Ruska za 2. svetovú vojnu, o likvidácii národných štátov ako takých.

**Dámy a páni,**

nedávno sme s pánom Mihókom dospeli k názoru, že tak rozporuplné  obdobie začína pripomínať stav vo viacerých štátoch, keď tam nastupovali k moci fašisti s podporou oligarchie nielen hospodárskej a finančnej, ale aj  vtedajšieho výkvetu kultúry a umenia.

**Bolo a je to vtedy, keď politici z vôle ľudu nie sú kontrolovaní ľudom**. Keď si to politici urobia tak, že demokracia – poriadok a disciplína sú len na papieri a vodcovia si môžu zdôvodniť nielen chamtivosť, majetníctvo, neodbornosť, ale aj luhanie a  svoju povýšenosť nad základný zákon.

Spozorneli sme, keďže odrazu je viac ako dosť politikov, či kvázi politikov, ktorí chcú pre nás šťastie, ale úplne iné, ba až zvráteného charakteru v porovnaní s tým, aké  ľudia so zdravým rozumom a s úctou k tradičným hodnotám vyznávajú od nepamäti - odkedy sú ľuďmi.

**Aký by mal byť novodobý Veľký reset ?**

Tak precízny ako pôsobí doktor Vulev so svojím kolektívom v  Centre intervenčnej neurorádiológie a endovaskulárnej liečby. Tak silno duchovný, ako pôsobí jedinečné Skalné sanktuárium v kameňolome nad obcou Ladce, čo pripomenie v závere dnešného mítingu jeho garant  a podnikateľ Anton Barcík. Obidvaja páni urobili videoposolstvo o svojom myslení, cítení... a o videní toho, čo najviac ohrozuje našu civilizáciu, každý štát a jeho obyvateľstvo – národy. Je to vlastne najhlbšia poklona prof. Klausovi Schwabovi

**Dámy a páni,**

mám vskutku šťastný deň. Aj som blízko prejsť od skepsy k miernemu optimizmu, ku ktorému ma vyzýval ešte v 1997. roku náš hosť. Jeho príhovor pôjde zo záznamu, aby sme predišli v dobe elektronickej možným skratom, či výpadkom.